去年一首
作者：蘇籀
朝代：宋

paragraphs: 去年胡來清水巖，黄河狹隘冬凌頑。
戾如飄風速如鬼，犬豕淫虐豺狼貪。
探馬星奔汗流地，猛士眥裂髮指冠。
潼雍見兵不及萬，半闕甲胄屯河邊。
隆寒身體例皸瘃，亦復勉强橫戈鋋。
它司金繒封雍府，犒軍紙襖如泥錢。
胡人隔水相笑侮，殺身於爾何值焉。
同州告急唇齒喻，無兵赴救誠難旃。
元戎鈐下兵八百，蒼頭廝養爭後先。
鄜延詔發五千騎，此日收兵姑自全。
平時保甲例烏合，縣符迫促揮空拳。
甚哉田夫無鬥志，一夕驚走如窮煙。
漢將蒼黄結旌遁，虜騎勢合彌山川。
關中控弦誠萬騎，忠臣義士力可宣。
書生命運亦蹇劣，我師疲少鄰敵堅。
却憶長安無事日，談及禍亂爲尤愆。
飯囊酒罋誇厚福，捧土揭木皆才賢。
生靈未悉坐何罪，髓腦塗地尤蒼天。
天公誠能祐戎虜，豈復不解興中原。
案圖戎索八百郡，我邦日蹙知誰憐。
吳中據江恃舟檝，惴惴慄慄聊偷安。
旅人流徙隘城郭，歲事寒薄理勢然。
去年往矣不須問，安枕而卧祈來年。